**Új közösségi tér – Anikó javaslatai**

Feltételezem, hogy a lépcső nem lesz, a helye felhasználható.

A szerintem ideálisat írom, akkor is, ha a berendezés csak fokozatosan alakítható ki anyagi okokból.

Szerintem multifunkcionális tér legyen, de a kápolnától megkülönböztetné, hogy nem oltáros-orgonás szent tér, hanem lazább, kötetlenebb. Sokkal otthonosabb teret lehetne belőle csinálni.

Lényegi különbség még a kápolnához képest: fele akkora sincs, tehát a létszám jelentősen korlátozott, 20-25 fősnél nagyobb programokat nem tud befogadni. (Sajnos nem méretezett a rajz, de úgy 5x8 m-re saccolom)

Messze lesz a kápolnától, eddigi pincei helyiségektől, tehát nem könnyű azok kiegészítőjeként használni.

Ide hoznám át mindazokat a programokat, bibliaórát, baba-mama kört, ifiórát, ahol a létszám nem több a fentinél. Párhuzamos programoknál ide terelhető az önállóan jól közlekedő társaság – a kicsi gyerekcsoportot nem hajtanám körbe az utcán.

Semmiképpen nem osztanám meg a teret a berajzolt pulttal, az végletesen bekorlátozná a lehetőségeket, csak keringeni lehetne körülötte. Ellenben szükség van kávéztatási lehetőségre. A lépcső helyén lévő falon, a raktártól indulva állítanék be egy kb. 3 m széles konyhablokkot, úgy, hogy a pultos része kulturált fa harmonikaajtóval lezárható legyen, így használaton kívül az egész egy homogén felületnek, szekrénynek nézne ki. Nyitva pedig amerikai konyha, nem kis külön nyomoronc helyiség, mint a kápolna melletti, ahol lépni nem lehet, ha egy embernél több szeretne dolgozni.

Tamás raktárkicsinyítő ötletéhez: Szerintem a raktár fontos, végre egyszer lenne és nem szem előtt kéne tárolni mindent! Nem csípnék le belőle.

Az utca fronti ablak elé helyeznék egy olyan, max 4 fő leültetésére alkalmas otthonos sarkot, ahol néhány fős lelkigondozói beszélgetés jól megvalósítható. (Természetesen függönnyel az ablakon.) De nem mélyülésű kanapéval, mert abba leülni és onnan felállni is nehéz lenne, inkább négy magasabb fotel, ovális asztalka, könyvespolc a fal mellett.

Nem látszik, hogy az előteret milyen fal választaná le, de ez feltételezi, hogy oldalt nem üvegfal van, hanem vékony tégla.

A közösségi tér fennmaradó részére kényelmes székek, akár sorba, akár körbe rakhatóan, néhány mobil asztal, de nem sok. Jó lenne a lelkészlakás felőli falra beépített vetítési lehetőséget helyezni.

Nem látom a terven, hogy milyen fűtés lenne itt, de bizony a radiátorokkal is számolni kell.

A kabátok elhelyezésére az előteret javasolnám, feltéve, hogy az utca felől zárva tartott ajtóról és fűtött helyiségről lenne szó. Ha nem, akkor a kabátoknak a konyhapult és a beszélgetősarok közötti falszakaszon biztosítanék helyet, az előtérben csak az ernyőket rakatnám le. Ez esetben azonban kérdés számomra, hogy mi értelme van ekkora nagy előteret hagyni…

Tamással együtt remélem, hogy a kert felőli üvegfal tolóajtókkal nyitható, mind a szellőztetés, mind a kert hangulata miatt. Nyáron elengedhetetlen, hogy arrafelé kitárható legyen a helyiség!

Ahhoz, hogy a megvilágítás otthonos legyen, semmiképp nem szereltetnék neont, hanem több lámpatestet nem csak a plafonra, hanem az oldalfalra is. A beszélgetősarokhoz feltétlenül.

Parkettázott vagy csempézett helyiségről lenne szó? Közös tapasztalatunk, mennyit kínlódunk a kápolna padlójával, ugyanakkor egy meleg színvilágú(!) kő is nagyon otthonos lehet. Inkább ezt javasolnám.

Most vitaalapnak egyenlőre ennyit, biztos jut majd még eszembe egyéb is.

Szeretettel:

Anikó